Byudviklingen af den tidligere GASA-grund i Tilst er godt i gang. En af de markante ændringer i området er Bredskiftevej, som er blevet forlænget mod Blomstervej.

Læs også Byggeri på Gasa-grunden fik et ’go’

”Vi oplever en stigende trafikmængde i området, og med omdannelsen af GASA-grunden til boligområdet vil presset på vejene kun blive øget. Jeg er derfor glad for, at der fra udviklerens side har været god velvilje til at finde en løsning på de trafikale udfordringer, vi kunne forudse, og jeg tror på, at vejen kommer til at gavne både trafikanter og beboere,” siger Bünyamin Simsek, rådmand for Teknik og Miljø i en pressemeddelelse.

Tidligere på sommeren fremlagde rådmanden en plan for en ny vej, der skal forbinde Viborgvej med Søftenvej.

Ny vej fra Viborgvej til Søftenvej skudt i gang

Det er firmaet 1927 Estate, der udvikler den nye bydel i Tilst, hvor der blandt andet bliver opført omkring 600 boliger i form af lejligheder og rækkehuse med indflytning i henholdsvis 2019 og 2020 samt et supermarked.

Søren Hampen Kristensen, administrerende direktør, 1927 Estate, glæder sig over, at den nye vej nu bliver indviet:

”Vi er glade for, som lokal udvikler, at kunne bidrage til den lokale infrastruktur. Den nye vej fra Viborgvej til Søftenvej er nu skudt godt i gang, og vi forventer vejen bliver et stort aktiv for området.”

Indvielsen af vejen bliver markeret mandag den 9. september klokken 16 ved Bredskiftevej 9, 8210 Aarhus V.